Rom 12:1 Jou verhouding met God

Ons **fokus vanjaar op OLV**

Dissipelskap = verhoudings

Besonderlik wil ons vanaand aandag gee aan jou verhouding met God

‘n Verhouding kom van twee kante…

**Jou verhouding met die Here is nie net**

* Kennis nie
* Morele waardes nie
* Wete nie

.

* Rituele nie
* Net tradisie nie,
* Kultuur nie,
* Formele verhouding nie,
* Moets en moenie nie,
* Gebed nie,
* ‘n gedeelte of onderafdeling van jou lewe nie.

Kom ons lees Rom 12 (NLV) **en kyk watter verhoudings jy daarin kan identifiseer**.

Nou wil ek julle baie ernstig vra, liewe broers en susters\*: As julle dink aan alles wat God in sy groot ontfer­ming vir julle gedoen het\*, gee dan julleself aan Hom as ’n lewende en heilige offer. Dit is dié soort offer waarvan Hy hou, en wat julle diens aan God werklik sinvol maak. 2Moenie julle leefstyl aanpas by die gedrags­patrone van hierdie wêreld nie, maar laat God julle omvorm deurdat Hy julle denkpatrone vernuwe. Dan sal julle goed kan onderskei wat Hý wil hê dat julle moet doen, naamlik dit wat werklik goed en aanvaarbaar en volmaak is.

3Namens Hom wat my in sy onver­dien­de goedheid\* tot sy apostel gemaak het, sê ek aan elkeen van julle dat jy nie jouself moet oorskat nie, maar dat jy jouself nugter moet beoordeel volgens die gees­telike toerusting wat God aan jou toe­bedeel het. 4Ons besit elkeen een liggaam wat uit baie ledemate bestaan en wat elk­een sy eie spesiale funksie het. 5Net so is dit ook met Christus se liggaam. Al is ons baie, vorm ons saam een liggaam en as ledemate van hier­die één liggaam hoort ons saam en het ons mekaar nodig.

6Ons het gawes wat van mekaar verskil volgens die genade\* wat God aan elk­een van ons gegee het. Ons moet hier­die vermoëns reg gebruik. As God aan jou die gawe gegee het om te profeteer\*, moet jy dit aanwend in ooreenstemming met ons geloofsoortuigings. 7As dit is om ander te dien, doen dit met oorgawe. As jy onderrig gee, gee dan kwaliteitonderrig. 8As dit is om ander op te beur, dóén dit dan inder­daad. As jy materiële ondersteuning kan gee, doen dit sonder bymotiewe. As God aan jou leierseienskappe gegee het, hanteer dit met toewyding. En as jy die gawe het om ander in hulle nood by te staan, doen dit met ’n vrolike hart.

9Moenie veins dat jy ander liefhet nie; doen dit uit jou hart uit. Haat alles wat ver­keerd is; kies kant vir wat goed is. 10As broers en susters in God se huisgesin moet julle mekaar in liefde koester en voor in die ry staan om mekaar met re­spek te hanteer. 11Moenie sleepvoet wees in julle toewy­ding nie; wees entoesiasties; wees werklik diensbaar vir die Here.

12Wees bly oor die wonderlike toekoms wat God vir julle beplan. Volhard in tye van swaarkry; moenie verslap in die ge­bed nie. 13As medegelowiges in nood ver­keer, wees jy die een om ’n helpende hand na hulle toe uit te steek. Maak ’n gewoonte daarvan om gasvry te wees – maak nie saak of dit oor kos of slaapplek gaan nie.

14As mense julle op grond van julle Christenskap vervolg, moenie ’n vloek oor hulle uitspreek nie, maar vra God om hul­le te seën. 15As ander blydskap ervaar, juig saam met hulle. As hulle hartseer is, deel dit met hulle. 16Konsentreer op dit wat onderlinge eensgesindheid bevor­der. Moenie belang­rik probeer wees nie, maar vind julle geluk by die nederiges. Moenie dink dat net julle altyd reg is nie.

17Moenie vir enigiemand kwaad met kwaad terugbetaal nie; wees positief teen­oor alle mense. 18Sover dit vir julle moontlik is, moet julle goeie verhoudings handhaaf met alle mense.

19Geliefdes, julle moet julleself nie wreek nie. Laat die straf aan God oor. Daar staan mos in die Skrif:

“Dit is mý reg om te straf;

Ek sal vergeld,

sê die Here.”\*

20Doen eerder wat die Skrif sê:

“As jou vyande honger is,

gee aan hulle iets om te eet.

As hulle dors is, les hulle dors.

Deur dit te doen, sal julle

hulle bloedrooi van skaamte maak.”\*

21Moenie toelaat dat die slegte julle on­der­kry nie, maar deur goed te doen moet julle die slegte hokslaan.

**Watter verhouding het u geïdentifiseer?**

Indeling:

* V1 – verhouding met God
* V2 – verhouding met waardes van hierdie sondige wêreld
* V3-8 – jou verhouding met jouself
* V9-13 – jou verhouding met gelowiges
* V 14-21 – verhouding met ongelowiges

‘n Mens kan **nie net sommer hier in die middel van ‘n bybelboek inval**  
en nie na die verband kyk nie.

**Romeine 1-11 beskryf wat God alles vir jou gedoen** het.  
God vra nooit van jou iets  
as Hy nie eers vir jou gegee het nie.

**Hoofstuk 12 leer wat God van jou verwag**.

Miskien moet ons **onsself net eers evalueer met ‘n paar vrae**

1. Waaruit bestaan jou verhouding met die Here?
2. Wie is die belangrikste persoon in jou lewe? (jy self?)
3. Wat verwag God van jou? Wat wil Hy in jou lewe sien gebeur?

**Vir baie** van ons is **die lewe in kompartemente opgedeel**.  
(elke deel van jou lewe is ‘n ander kompartement) bv.

|  |  |  |  |  |  |
| --- | --- | --- | --- | --- | --- |
| werk | huwelik | Privaat lewe | sport | finansies | godsdiens |

En ons kan verskeie kompartemente byvoeg…

Gerieflik **maak ons dikwels die aftreksom** dat  
die **een kompartement niks met die ander te make** het nie.

Fokus ons op ons godsdiens afdeling **wil ons nog keuses uitoefen** soos ek:

* Glo wat ek wil
* Glo wat my pas en waarvan ek hou
* Blinde oog vir dit wat my nie aanstaan of vir my lekker is om te doen nie

Kom ons kyk wat leer die Here in Rom 12:1

***Nou*** *wil ek julle baie ernstig vra, liewe broers en susters\*: As julle dink aan alles wat God in sy groot ontfer­ming vir julle gedoen het\*, gee dan* ***julleself*** *aan Hom as ’n lewende en heilige offer. Dit is dié soort offer waarvan Hy hou, en wat julle diens aan God werklik sinvol maak*.

Die **nou** wys op die voorafgaande naamlik alles wat God vir jou gedoen het.

**Op grond van wat die Here** vir jou gedoen het,   
“gee julself aan Hom as ‘n lewende, heilige offer”

Jouself beteken: jy jouself, met alles wat jy is in het.

Jou emosies, jou denke, jou werk, jou sport en ontspanning,   
jou geld, jou intellektuele eiendom – jou alles!

**Watter emosie maak die gedagte by jou wakker**wanneer die Here vra dat jy jou “alles” aan Hom moet gee..?

Maak dit jou **dalk onseker,** **twyfel jy**, of **word jy bang?**

Sê nou net die Here vra iets wat jou nie aanstaan nie,   
of verwag van jou om alles op te pak en te gaan sending doen?

Sê nou jy moet jy moet gewoontes en rituele laat  
omdat dit is stryd is met sy Woord?

**Wat is die implikasie wees as jy nie jouself nie volkome**   
aan die Here oorgee nie?

Jy sien Jesus Christus as jou redder – en daar stop dit.

Want as **jy Jesus Christus as jou Here sien**,   
moet jy jouself, jou alles aan Hom oorgee.

As vrees onsekerheid en twyfel maak dat jy nie alles in jouself  
aan die Here wil oorgee nie,  
is die **rede** heel moontlik dat jy ‘n wanbegrip van God het.

**Vir perspektief hoe God se koninkryk werk**

*44“God se koninkryk is soos ’n skat wat in ’n stuk grond weggesteek lê. Iemand kry dit daar, maar steek dit dadelik weer weg. Oorstelp van blydskap gaan verkoop hy alles wat hy het, en koop daardie stuk grond.”*

Voorbeeld van die baie kosbare pêrel

*45“God se koninkryk is ook soos ’n pê­rel­handelaar op soek na mooi pêrels. 46As hy een baie kosbare pêrel raakloop, gaan verkoop hy alles wat hy het, en koop daar­die pêrel.”* (Mat 13, NLV).

**Kultuur historiese agtergrond:**

In Jesus se tyd het mense dikwels hul tuis of elders in die grond versteek.

So het dit dan gebeur dat mense dikwels afsterf,  
sonder om die verwysingspunte aan die familie te gee.

Dit **skat is dikwels deur ander in die veld** opgegrawe.

**Wat gebeur** in die gedeelte?

1. Die man ontdek ‘n skat wat van groot waarde is
2. Hy maak dit netjies toe
3. Borrel van vreugde
4. Hy verkoop alles/ gee alles wat hy het prys om daardie stuk grond te koop.

**Wat is die geheim van die man se optrede?**

Wat motiveer hom om so op te tree?

Hy **kyk nie na die skat in terme van wat hy gaan verloor nie**,

Maar in terme van wat hy gaan wen! (Hou vas aan die begrip!)

Duidelik in die gedeelte:

1. Volledige **oorgee van jouself aan God is nie net vir sekere gelowiges** bedoel nie. Niemand kan homself van hierdie opdrag verskoon nie.

Feit is:

1. **Baie gelowiges sien volledige oorgee aan God as iets wat hul nooit sal kan** doen nie.

**Die rede:**

1. Hulle sien oorgawe in terme van wat hulle gaan verloor  
   en nie in terme van wat hul in die proses gaan ontvang nie.

**Te veel word God gesien as die kwaai Regter**  
wat ons fyn dophou om te sien wanneer ons verkeerd doen  
sodat Hy ons kan straf.

**Sien God eerder as ‘n liefdevolle Vader**  
wat ‘n skat vir sy kinders voorberei het,   
en **graag wil hê dat hulle hulself moet oorgee**  
sodat hulle die skat kan ontvang...

Hy wil jou met die beste seën!

**Feit is:**

Deur nie jouself aan die Here oor te gee nie,   
maak jy dat jy nie die skat kan ontvang nie.

Miskien moet jy**, jouself vergewis van**   
1. Hoe God oor jou voel,

1. en wat Hy vir jou gedoen het...

Ons **teksvers lei ons daarin**;

*Nou wil ek julle baie ernstig vra, liewe broers en susters\*:* ***As julle dink aan alles wat God in sy groot ontfer­ming vir julle gedoen het\*****,*

Wat het God gedoen?

Dit is Romeine 1-11

|  |  |  |  |  |
| --- | --- | --- | --- | --- |
|  | Hfs 1-3 | Hfs 4-5 | Hfs 6-8 | Hfs 9-11 |
| **Tema** | Die mens se probleem | God se oplossing | God voorsien (Heilige Gees) | God is getrou |
| **Teologie** | Sonde | Verlossing | Heiligmaking | Soewereiniteit |
| **Toestand** | Verlore | Gevind | Bemagtig | Uitverkies |
| **Aksie** | Bely | Glo | Vertrou | Lofprysing |

**Op grond daarvan**, op grond van God se liefde en genade:

Gee julle self as ‘n lewende en heilige offer.

**Hierdie vers is dui nie die pad na bekering aan nie.**  
Dit leer hoe jou wat God reeds ken,   
om vir Hom gee wat Hy die graagste wil hê (as geestelike daad van aanbidding).

**Wat God van jou vra**:

***Nou*** *wil ek julle baie ernstig vra, liewe broers en susters\*: As julle dink aan alles wat God in sy groot ontfer­ming vir julle gedoen het\*, gee dan* ***julleself*** *aan Hom as ’n lewende en heilige offer.*

**Drie dinge**:

**Opdrag**: Gee jouself as ‘n lewende heilige offer.

**Die motivering**: God se groot ontferming

**Die rede**: *wat julle diens aan God werklik sinvol maak*. (Dit is die wesenlike van die godsdiens wat julle moet beoefen (83 vertl)

**God het sy deel gedoen…**  dit is geskiedenis…

Het jy jouself al as lewende offer aan Hom gegee?

**Wat is die kosbaarste wat jy besit?**  
Wat is die dinge wat jy net vir jouself wil hou?

**Isak was alles in Abraham se lewe**…  
Hy was die toekoms vir sy nageslag

**Hy moes ook vir Isak aan God oorgee**  
nie omdat God Abraham wou benadeel nie,  
maar omdat Hy die beste vir hom wou gee.

**God probeer nie iets goeds van jou weg hou nie**.  
Hy wil net die beste vir jou.  
Hy dui hier vir jou die pad aan…

**Die rede is**: Hy wil jou hart hê.   
Hy wil jou as kind hê wat bely:

Met alles wat ek is en het, behoort ek aan U, o Here!

**Verstaan jy nou wat Jesus leer wanneer hy sê:**

Wie sy lewe bo my liefhet, verloor dit; en wie sy lewe in hierdie wêreld nie bo My liefhet nie, sal dit vir die ewige lewe behou (Joh 12:25).

**Hierdie is nie ‘n emosionele besluit nie.**  
Die griekse woord wat hier gebruik word dui op:  
dit is die logiese ding om te doen.

Huiswerk:

Gaan bestudeer Rom 12:1 hierdie week  
en besluit of jouself met al die kosbaarhede in jou lewe  
(al die dinge en fasette van jou lewe wat jy vir jouself wil hou),  
aan die Here gaan oorgee.

Amen

Bronnelys:

Verskeie Bybelvertalings  
Kommentare van Mc Arthur, Ingram, C.